Woord: pamperlang | Maroela Media
Met buitengewone bedagsaamheid behandel, veral om voordeel te trek.
Herkoms onseker. Die vroegste afleiding is deur Pettman (1913: 362) wat die woord aflei van Maleis pambujukan "vleiery". Ook Malherbe (s.j.: 287) gee 'n Maleise afleiding, naamlik paparan "opheldering, uitlegging". Teen al die Maleise afleidings kan óf semantiese óf fonetiese besware ingebring word. Franken soek verband met gewestelike Ndederlands, en wel met W. Vlaams paplammeren "koester soos 'n paplam (=hanslam), aanmoedig". Die genasaleerde vorm kry ons in gewestelike pamperen "koester, teer versorg" (WNT). Franken sien die ontwikkeling in pamperlang soos volg: W.Vlaams pap word pamp word pamper, plus lammeren word lam word lang, laasgenoemde as gevolg van nasalering. Soos Boshoff – Nienaber (1967: 479) opmerk, is so 'n afleiding te gedwonge. Boshoff – Nienaber (1967) dink aan kontaminasie van O.Fries pampeln "klets" en (an)langen "aankom", letterlik "met kletspraatjies aankom". Die nie-optekening in ou Kaapse bronne maak sowel Maleis as gewestelike Nederlands herkoms onseker. Tot óf 'n aanneemlike Maleise herkomswoord óf 'n aanneemlike gewestelike Ndl. vorm opgeteken is, bly die etimologie van pamperlang onseker.
Kan iemand asseblief die joernaliste help. Daar is nie 'n woord soos "wettiglik" nie. Dit is "wettig" of "wetlik". Iemand wat "wettig" getroud is, het as sodanig 'n "wetlike" aanspraak op die helfte van die goed versamel tydens die huwelik. "Wettig" = gedoen in gevolge van 'n bepaalde wet. "Wetlik" = volgens die bepalings van 'n betrokke wet.